text: দাদরা ও নগর হাভেলি (, , ) পশ্চিম ভারতের কেন্দ্রশাসিত অঞ্চল। রাজধানী সিলভাসা। নগর হাভেলি মহারাষ্ট্র ও গুজরাট রাজ্যের মধ্যে বিক্ষিপ্তভাবে অবস্থিত। দাদরা নগর হাভেলি থেকে কয়েক কিলোমিটার উত্তরে গুজরাটের মধ্যে অবস্থিত একটি ছিটমহল। দাদরা ও নগর হাভেলি দমন ও দিউ থেকে ১০-৩০ কিলোমিটার দূরে অবস্থিত।
  
  দমন ও নগর হাভেলি দমন গঙ্গা নদীর তীরে অবস্থিত। দাদরা ও সিলভাসা শহর দুটি নদীর উত্তর তীরে অবস্থিত। জেলার পূর্বদিকে রয়েছে পশ্চিমঘাট পর্বতমালা। অঞ্চলটি স্থলবেষ্টিত, যদিও আরবসাগর ও গুজরাটের পশ্চিম উপকূল এখান থেকে খুব দূরে নয়।
  
  অঞ্চলের প্রধান ভাষা গুজরাটি, হিন্দি ও মারাঠি।
  
  ইংরেজদের দূরে রাখতে ও মুঘলদের বিরুদ্ধে শক্তি সঞ্চয় করতে মারাঠিরা পোর্তুগিজদের সঙ্গে বন্ধুত্ব করে ১৭৭৯ সালে একটি চুক্তি স্বাক্ষর করে। এই বন্ধুত্বচুক্তি অনুসারে, মারাঠা পেশোয়া ৭২টি গ্রাম নিয়ে গঠিত দাদরা ও নগর হাভেলি পরগনায় রাজস্ব সংগ্রহের অনুমতি দেন। তারও আগে জওহর ও রামনগরের হিন্দু রাজাদের পরাজিত করে কোলি সর্দারেরা এই অঞ্চলের দখল নিয়েছিল। মারাঠারা তাদের থেকে এই অঞ্চলটি দখল করে তাদের রাজ্যের অন্তর্ভুক্ত করে।
  
  দাদরা ও নগর হাভেলির আয়তন ৪৯১ বর্গকিলোমিটার। ১৯৫৪ সালের ২ অক্টোবর এই অঞ্চলে পোর্তুগিজ শাসনের অবসান ঘটে। গঠিত হয় স্বাধীন দাদরা ও নগর হাভেলি প্রশাসন। ১৯৬১ সালে আনুষ্ঠানিকভাবে দাদরা ও নগর হাভেলি ভারতে যোগ দেয় ও কেন্দ্রশাসিত অঞ্চলের মর্যাদা পায়।
  
  তথ্যসূত্র
  
  বিষয়শ্রেণী:ভারতের রাজ্য ও কেন্দ্রশাসিত অঞ্চল
  বিষয়শ্রেণী:দমন ও দিউ এবং দাদরা ও নগর হাভেলির জেলা
  বিষয়শ্রেণী:ভারতের প্রাক্তন কেন্দ্রশাসিত অঞ্চল
  বিষয়শ্রেণী:পর্তুগিজ ভারত
title: দাদরা ও নগর হাভেলি